**ПОСТУПАК, РОКОВИ И ПОТРЕБНА ДОКУМЕНТАЦИЈА ЗА ПРЕЛАЗАК СТУДЕНАТА НА ОСНОВНЕ АКАДЕМСКЕ СТУДИЈЕ СА ДРУГИХ ФАКУЛТЕТА НА МАШИНСКИ ФАКУЛТЕТ УНИВЕРЗИТЕТА У БЕОГРАДУ**

На студијске програме Основне академске студије – Машинско инжењерство без пријемног испита може се уписати:

 1. лице које има стечено високо образовање на академским студијама првог степена, као и лице које је завршило основне студије по прописима који су важили до ступања на снагу Закона о високом образовању («Службени гласник РС», бр. 76/05, 100/07-аутентично тумачење, 97/08, 44/10, 93/12, 89/13, 99/14, 45/15-аутентично тумачење, 68/15 и 87/16);

 2. студент друге високошколске установе, који је остварио најмање 60 ЕСПБ бодова на студијском програму академских студија на другој високошколској установи под условима које прописује факултет, односно Универзитет. Студент другог универзитета, односно друге самосталне високошколске установе, не може се уписати на Универзитет, односно на високошколску јединицу у његовом саставу, уколико му је до окончања студијског програма на високошколској установи на којој је уписан остало 60 или мање ЕСПБ бодова.;

 3. студент факултета у саставу Универзитета који је уписан на један студијски програм може уписати други студијски програм у оквиру истог факултета под условима утврђеним студијским програмом, односно на начин и по поступку утврђеним општим актима факултета;

 4. студент коме је престао статус студента у складу са Законом, и то због исписивања са студија или неуписивања школске године, ако је остварио најмање 60 ЕСПБ бодова на студијском програму.

 Овакво лице може се уписати **само као самофинансирајући студент** и не убраја се у одобрени број студената за одређени студијски програм, те задржава статус **самофинансирајућег студента до краја студија**.

 Уколико је јавна исправа, односно диплома или уверење о савладаном делу студијског програма стечено на територији Републике Србије **одлуку о признавању положених испита, односно ЕСПБ бодова доноси Наставно-научно веће факултета односно,** Веће за студије при Универзитету**.**

Лице доставља:

1. писани захтев за упис у периоду од 06.09. до 20.09.2020.године;

2. захтев за признавање испита,

3. уверење о положеним испитима,

4. наставни план и програм положених предмета,

5. доказ о уплати трошкова, односно накнаде за признавање испита.

 Уколико је високошколска исправа са којом кандидат конкурише за упис без пријемног испита стечена у **иностранству** обавезно се спроводи поступак **признавања** у складу са Законом и општим актом Универзитета. Кандидати су дужни да приликом пријављивања поднесу факултету потврду о започетом поступку признавања уз осталу документацију.

 Лица која имају право уписа без полагања пријемног испита могу остварити то право ако факултет има просторне и друге услове о чему одлучује декан.

Све наведене документе, потребно је предати на шалтерима Службе за студентске послове сваким радним даном од 12:30 до 14:30 сати, у наведеним терминима.

Захтев за признање испита и прелазак разматра комисија за Основне академске студије и даје предлог Декану. Декан факултета најкасније до 25.09.2020. године доноси **решење** којим се одобрава упис студенту на Машински факултет уз наведене све признате предмете.

Кандидати који стекну право на упис у овој категорији подносе:

1. **решење Декана** којим се одобрава упис студенту на Машински факултет уз наведене све признате предмете,

2. **оверене фотокопије сведочанства** за сва четири разреда претходно завршене средње школе и оригинална сведочанства (на увид), као и **оверену фотокопију дипломе** о положеном завршном односно матурском испиту и оригиналну диплому (на увид),

3. извод из матичне књиге рођених само за стране држављане и за све кандидате рођене ван Републике Србије,

4. **3 (три) фотографије** 45 x 35 мм (једна је намењена за ШВ-20 образац, друга је намењена за индекс, а трећа је намењена за ID студентску чип картицу),

5. попуњен и потписан **ШВ-20 образац**, при чему је потребно фотографију налепити на назначено место у ШВ-20 образцу (ШВ-20 образац се добија у скриптарници МФ),

6. попуњен и потписан **индекс**, при чему је потребно фотографију налепити на назначено место у индексу (**НИКАКО НЕ ЛЕПИТИ ФОЛИЈУ!!!!!!**)

7. **уплату** Центру за развој каријере У.Б. (уплатница се добија уз ШВ-20 образац)

8. **уплату** за допунски део школарине за У.Б. (уплатница се добија уз ШВ-20 образац)

9. **уплата прве рате школарине:**

**-** За студијски програм Основне академске студије - машинско инжењерство у износу од 7.200,00 дин.(уплатница се добија уз ШВ-20 образац)

**-** За студијски програм Основне академске студије – информационе технологије у машинству у износу од 18.000,00 дин.(уплатница се добија уз ШВ-20 образац)

Цене су формиране на основу “Ценовника студија и услуга при студирању на Машинском факултету” који се налази на огласним таблама и сајту Машинског факултета.

За добијање **ID студентске картице** треба извршити уплату у износу од 2.000,00 динара у скриптарници МФ, при чему се износ од 1.000,00 динара односи на трошкове издавања ID студентске чип картице и 1.000,00 динара се односи на годишњу чланарину за ISIC и EVCA.

**Фискални рачун заједно са фотографијом** треба предати у просторији на I (првом) спрату преко пута библиотеке МФ.